Loftorka hefur gefið ungmennafélaginu Skallagrími leyfi til þess að selja auglýsingar til styrktar starfi sínu á stoðvegg sem fyrirtækið hefur reist við byggingar sínar . Forsvarsmenn Loftorku og Skallagríms undirrituðu á dögunum samning þess efnis en sunddeild félagsins mun sjá um auglýsingasöluna . Guðmundur Arason formaður sunddeildarinnar er afar þakklátur forsvarsmönnum Loftorku fyrir boðið og segir að fyrirtækjum verði boðin auglýsingaskilti á veggnum undir yfirskriftinni “ Við styðjum Skallagrím ” . “ Við erum að vona að margir hafi áhuga á þessu þar sem byggingar Loftorku eru mjög sýnilegar . Auglýsingarnar ættu því að sjást víða að . Deildir ungmennafélaga glíma alltaf við fjárskort og eiga gjarnan erfitt með fjáröflun . Þarna sjáum við leið til þess að drýgja tekjurnar . ”